Lühiülevaade 2024. aasta Kohila valla eelarvest

Kohila valla eelarve maht on 20,3 miljonit eurot. Väljaminekud jaotuvad kolme eelarveosa vahel, milleks on põhitegevuse, investeerimistegevuse ja finantseerimistegevuse eelarveosa.

Tabel 1. Kulud eelarveosade kaupa

|  |  |  |  |  |
| --- | --- | --- | --- | --- |
|  | **2022 aasta täitmine** | **2023 aasta täitmine** | **2024 aasta eelarve** | **Muutus** |
| **eurot** | **%** |
| **KOKKU** | 19 799 470 | 18 700 758 | 20 349 760 | 1 649 002 | 9% |
| Põhitegevus | 14 218 670 | 15 551 328 | 16 030 760 | 479 432 | 3% |
| Investeerimistegevus | 4 990 700 | 2 197 299 | 3 137 000 | 939 701 | 43% |
| Finantseerimistegevus | 590 100 | 952 131 | 1 182 000 | 229 869 | 24% |

Väljaminekuid rahastatakse valla enda rahalistest vahenditest (72%), toetustest (23%) ja valla asutuste teenitud tuludest (5%). Valla enda rahalised vahendid on vallale laekuvad tulud (põhitegevuse tulud ja investeerimistegevuse tulud), kaasatavad laenuvahendid ning likviidsete varade (aasta alguses pangakontodel oleva raha) kasutuselevõtmine.

Tulude eelarve koosneb põhitegevuse tuludest ja investeerimistegevuse tuludest. Tulude kasvu panustab kõige enam füüsilise isiku tulumaks, mille kasv tuleneb eelkõige palgataseme tõusust.

Joonis 1. Tulud liigiti 2022 -2024 (meur)

**Põhitegevuse tulud**

2024. aasta eelarves on planeeritud põhitegevuse tulud 17,1 meurot. See on 0,7 meurot ehk 4,4% enam kui 2023. aasta eelarve täitmises. Põhiliseks tuluallikaks on maksud, millest 95% moodustab füüsilise isiku tulumaks. Teiseks suuremaks tuluallikaks on toetused, millest enamik laekub riigieelarvest. Olulise osa moodustavad ka asutuste kaupade ja teenuste müügist saadavad tulud.

* Põhitegevuse tuludest üle poole ehk 11,1 miljonit eurot moodustab tulumaks (võrreldes 2023. aastaga kasv +11%). Kasvu panustavad üldine palgataseme tõus ning kohalike omavalitsuste rahastamissüsteemi muudatused. (Tulumaksuseaduse §5 lõike 1 kohaselt laekub 2024.aastal maksumaksja elukohajärgsele kohaliku omavalitsuse üksusele 2,5% residendist füüsilise isiku riiklikust pensionist ja 11,89% residendist füüsilise isiku muust maksustavast tulust). Muid makse laekub 0,3 miljonit eurot.
* Kaupade ja teenuste müügist kogutakse eelarvesse 1 miljon eurot (+14,3%). Tulu kasv tuleneb ka haridusalasest tegevusest, sest õppekoha arvestusliku maksumuse tõusu tõttu suurenevad teistelt omavalitsustelt laekuvad tulud.
* Saadud toetuseid on eelarves 4,6 miljonit eurot (-8,3%). Toetuste vähenemine tuleneb kohalike omavalitsuste rahastamissüsteemi muudatustest, mille tulemusena on osad varem toetusfondist eraldatud toetused tõstetud tulubaasi (eelkõige tulumaksu koosseisu, nt üldhoolduse kuludeks saavad omavalitsused 1,88% pensionitulust ning asendus- ja järelhoolduse ning matusetoetuse kuludeks on muudelt tuludelt omavalitsustele laekuvat tulumaksu suurendatud 0,1 protsendipunkti).
* Muud tulud (keskkonnatasud, trahvid jms) on kavandatud 0,09 miljonit eurot.

**Põhitegevuse kulud**

2024. aasta eelarves on planeeritud põhitegevuse kulud 16 miljonit eurot. Eelmise aasta prognoositava täitmisega võrreldes kasvavad kulud 3,1%. Põhitegevuse kulud jaotuvad kaheksa erineva valdkonna vahel, mis omakorda jagunevad majandusliku sisu alusel toetusteks ja muudeks tegevuskuludeks.

Üle poole põhitegevuse kuludest (64%) on hariduse valdkonna eelarves. Üle 73% sellest moodustavad haridustöötajate tööjõukulud ning teise olulise osa haridusasutuste majandamiskulud. Haridusvaldkonna kuludest rahastatakse 27% riigieelarvest, millest suurima osa moodustab toetusfondist saadav üldhariduskoolide õpetajate tööjõukulude toetus. Kooliõpetajate palgaraha tuleb riigieelarvest ja sellele lisab Kohila vald lisaks 808 847 eurot. Omavalitsused finantseerivad tugispetsialistide, abipersonali ja lasteaedade õpetajate tööjõukulu. Lasteaia õpetajate tööjõukulu toetus riigieelarvest on 124 074 eurot.

Tabel 2 Põhitegevuse kulud tegevusvaldkondade lõikes

|  |  |  |  |  |
| --- | --- | --- | --- | --- |
| **Tegevusvaldkond** | **2022 aasta täitmine** | **2023 aasta täitmise prognoos \*** | **2024 aasta eelarve\*\*** | **Muutus** |
| **eurot** | **%** |
| **PÕHITEGEVUSE KULUD** | **14 266 437** | **15 551 328** | **16 030 760** | **479 432** | **3,1%** |
| Üldised valitsussektori teenused | 760 630 | 839 730 | 954 340 | 114 610 | 13,6% |
| Avalik kord ja julgeolek | 32 867 | 41 420 | 36 610 | -4 810 | -11,6% |
| Majandus | 822 594 | 765 404 | 727 450 | -37 954 | -5,0% |
| Keskkonnakaitse | 634 467 | 602 904 | 567 180 | -35 724 | -5,9% |
| Elamu- ja kommunaalmajandus | 235 172 | 263 437 | 218 250 | -45 187 | -17,2% |
| Tervishoid | 5 539 | 3 984 | 5 150 | 1 166 | 29,3% |
| Vaba aeg, kultuur, religioon | 1 372 961 | 1 509 088 | 1 565 390 | 56 302 | 3,7% |
| Haridus | 8 799 038 | 9 659 031 | 10 293 330 | 634 299 | 6,6% |
| Sotsiaalne kaitse | 1 603 169 | 1 866 330 | 1 663 060 | -203 270 | -10,9% |

\*2023.a reservfondist vahendeid ei kasutatud

\*\*2024.a lastehoiuteenus haridusvaldkonnas 2023.a sotsiaalvaldkonnas

**Investeerimistegevus**

Investeerimistegevuse tulud on ühekordsed tulud vara müügist, investeerimiseks saadavatest toetustest ning intressituludest.

Tabel 3. Investeerimistegevuse tulud

|  |  |  |  |  |
| --- | --- | --- | --- | --- |
|  | **2022 aasta täitmine** | **2023 aasta täitmise prognoos**  | **2024 aasta eelarve** | **Muutus** |
| **eurot** | **%** |
| **INVESTEERIMISTEGEVUSE TULUD** | 226 000 | 384 798 | 1 512 000 | 1 127 202 | 393% |
| Põhivara müük | 40 000 | 62 372 | 280 000 | 217 628 | 449% |
| Põhivara soetuseks saadavad toetused | 186 000 | 316 923 | 1 232 000 | 915 077 | 389% |
| Finantstulud |  | 5 503 |  |  |  |

Investeerimistegevuse kulud on ühekordsed kulud: põhivara soetus (2,6 miljonit eurot), põhivara soetuseks antav toetus (0,05 miljonit eurot) ja finantskulud (eelkõige laenukohustiste intressid 0,5 miljonit eurot). Investeerimistegevuse kulud 3,1 miljonit eurot on 0,9 miljonit eurot ehk 42,8% suuremad kui 2023. aasta eelarve täitmise prognoos. Suurem investeering tehakse lasteaiahoonesse ning teedesse ja tänavatesse. Vald panustab jätkuvalt aktiivselt kohalike teede korrashoidu ja arendusse.

Tabel 4. Investeeringute kulud tegevusalade kaupa

|  |  |  |  |  |
| --- | --- | --- | --- | --- |
| **Tegevusvaldkond** | **2022 aasta täitmine** | **2023 aasta täitmise prognoos**  | **2024 aasta eelarve** | **Muutus** |
| **eurot** | **%** |
| **INVESTEERIMISTEGEVUSE KULUD** | **4 990 700** | **2 197 300** | **3 137 000** | **939 700** | **42,8%** |
| Üldised valitsussektori teenused\* | 91 200 | 455 100 | 480 000 | 24 900 | 5,5% |
| Majandus | 1 584 000 | 1 308 513 | 1 282 000 | -26 513 | -2,0% |
| Keskkonnakaitse | 42 000 | 21 689 | 50 000 | 28 311 | 130,5% |
| Elamu- ja kommunaalmajandus | 40 000 | 72 607 | 25 000 | -47 607 | -65,6% |
| Vaba aeg, kultuur, religioon | 486 800 | 162 448 | 235 000 | 72 552 | 44,7% |
| Haridus | 2 746 700 | 176 943 | 1 065 000 | 888 057 | 501,9% |

\*Finantskulud

**Suuremad investeerimisobjektid 2024.aastal.**

Lasteaed Põnnipere hoone rekonstrueerimine 1 025 000 eurot

Kohila Vilivere tee rekonstrueerimine 940 000 eurot

Kohila Tegevus- ja teraapiakeskus 250 000 eurot

**Finantsseis**

**Põhitegevuse tulem** on 1,1 miljonit eurot. See suunatakse laenukohustuste täitmiseks. Eesmärk on tulemit oluliselt suurendada investeerimisvõimekuse parandamiseks ning laenukohustuste kasvu pidurdamiseks.

**Eelarve tulem** on -0,5 miljonit eurot. Eesmärk on jõuline liikumine eelarvetasakaalu suunas.

**Netovõlakoormus** suureneb 66%-le põhitegevuse tuludest ehk 11,3 miljoni euroni.

**Intressikulud** on 0,5 miljonit eurot.

**Likviidsete varade maht** väheneb 0,3 miljonit eurot. Eesmärk on hoida piisavat likviidsete varade mahtu, et tagada likviidsus ja maksevõime.